Аспарухов мост
Аспаруховият мост е пътен мост в Североизточна България. Намира се в град Варна и свързва кварталите Аспарухово и Галата с централната част на града, като представлява единствената връзка през плавателния канал, свързващ Варненското езеро с Черно море. Той е част от магистрала Черно море и Европейски път E87.

Аспаруховият мост е вторият с най-голям отвор в България от 160 m след моста Нова Европа (Дунав мост 2) между Видин и Калафат, който има няколко отвора от 180 m.

Технически характеристики 
Мостът е проектиран за стандартните натоварвания – Н-300 и НК-800, вятър и температурни разлики, при което провисването на средния отвор е около 0,30 m. Средната част е стоманена непрекъсната греда с три отвора (80+160+80 m), с максимална височина 52 m, проектирана от Димитър Димитров, а подходите към нея са от стоманобетонни прости греди. Под него минават кораби, за да достигнат пристанище „Варна Запад“. Пуснат е предсрочно в експлоатация на 8 септември 1976 година, като е открит от председателя на Държавния съвет Тодор Живков. Освен на земетресение от 7-а степен по скалата на Рихтер, Аспаруховият мост е проектиран да издържи на ураганен вятър със скорост 180 km/h и температурна разлика от -40° до +40 °C.

Преди Аспаруховият мост да бъде построен, транспортът между Варна и Бургас е бил по-затруднен. Каналът между езерото и морето е преодоляван посредством подвижен метален мост, вдигащ се при преминаване на кораби. Това изключително е забавяло стопанските и туристическите връзки между Северна и Южна България.

Културни аспекти 
От Аспаруховия мост може да се скача с бънджи. За целта е пригодена конзола в най-високата му част. Все повече хора се решават да опитат това екстремно изживяване.

Мостът има и печална слава, носеща се от множеството самоубийства извършвани тук. Направено е освещаване на 7 април 2013 г. от Митрополит Кирил.

Очаква се построяването на втори мост, който да облекчи центъра на Варна от трафика към близките курорти, като една от възможностите е да бъде част от магистрала „Черно море“.

Опасност от срутване 

През 2022 г. Добрин Денев предупреждава за опасност от срутване на моста. Опасността е следствие от проблеми по време на строежа и протичащата през 2022 г. реализация на проекта за удълбочаване на каналите на Варненското езеро.

Галерия

Източници 

 
 

Мостове в България
Пътища във Варна
Основани в България през 1976 година